233 Miraculum

Secundum Gregorium, homilia 4 *Super Mattheum*, infirmos curate. Ad hoc quippe visibilia miracula coruscant, ut corda audiencium ad fidem inuisibilium pertrahunt. Ac cum fidelium numerositas intra sanctam ecclesiam excreuit, multi sunt qui vitam virtutum tenent, sed signa virtutum non habent, quia frustra foris miraculum ostenditur, si deest qui intus operetur.

Item, Gregorius super illud *Mattheum*, signa eos qui credituri [Mar. 16:17]. Numquid, fratres, quia ista signa non facitis, minime credidistis? Sed hec signa in exordio ecclesie necessaria fuerunt. Nam cum arbusta plantamus, tamdiu aquas illis fundimus, quousque in terra conualuisse videmus. Sed cum radicem fixerint, irrigacio cessabit. Vnde dicit Paulus [1 Cor. 14:22]: *Lingue in signum sunt non fidelibus, sed infidelibus*.

¶ Item, Hieronimus super illud [Luc. 11:14]: *Erat* Jesus *eiciens demonium*, commune opus est ministris Dei et ministris diaboli, sed veritatem confiteri, iusticiam facere, priuatum opus est sanctorum. Ideo quem videris demonia eicientem, si non sic confessio veritatis in ore eius, nec iusticia in manibus, non est homo Dei est. Si autem videris in eo iustitiam et veritatem, licet demonia non eiciat, homo Dei est. Vnde nota secundum Gregorium, *Moralium* 27 super illud Job 40[:12]: *Stringit* *sicut cedrum*. In fine mundi signa fidelium cessabunt, sed signa antechristi et satellitum eius patebunt.